আজকের বিশ্ব সঙ্গীতঃ মিশর থেকে ভালবাসার গান “লেইলি নাহারী”
এই সপ্তাহের বিশ্ব সঙ্গীত অনুষ্ঠানে আপনাদেরকে শোনাচ্ছি মিশর থেকে আমর দিয়্যাবের গান “লেইলি নাহারী”।
আজ সারা বিশ্বের দৃষ্টি মিশরের দিকে। প্রেসিডেন্ট মোবারক কয়েক ঘন্টা আগেই পদত্যাগ করেছেন। তাই আজ আপনাদের জন্য মিশর থেকেই একটি গান নিয়ে এসেছি। কিন্তু এটা বিপ্লবের গান না, এটা ভালোবাসার গান। আমর দিয়্যাবের “লেইলি নাহারী” সারা বিশ্বের শ্রোতার মন জয় করেছে। লেইলি নাহারী, মানে আমার রাত, আমার দিন। প্রেমিক তার প্রেমিকাকে বলছে, আমাকে তোমার কাছে নিয়ে যাও। তোমাকে অনেক কিছু বলার আছে, আর তোমার কাছ থেকে অনেক কিছুই শুনতে চাই। আমর দিয়্যাবের জন্ম মিশরে, ১৯৬১ সালে। মাত্র ২২ বছর বয়সে তাঁর প্রথম এলবাম – ইয়া তারিক – মুক্তি পায়। তারপর আসতে আসতে একের পর এক এলবাম। তাঁর জনপ্রিয়তা এত বেড়ে যায় যে আজ পর্যন্ত কোন আরব গায়ক তাঁর চেয়ে বেশি এলবাম বিক্রি করতে পারেনি। তার গানে পশ্চিমা ও আরব দুই ধরনের সুরেরই আমেজ পাওয়া যায়। তাই তো, শুধু আরব দেশগুলো নয়, সারা বিশ্বের মন জয় করে নিয়েছেন আমর দিয়্যাব। শুনুন মিশর থেকে আমর দিয়্যাবের “লেইলি নাহারী”...